

*THEOT Micah in UNESCO 10.04*

Ff. 120v- 123r
For the book of Micah the following people were involved in creating drafts 1 through 3:
Anke Gorman, Steve Delamarter, Jeremy Brown, Garry Jost, Curt Niccum, Sam Aldridge, Shaun Short;
draft 4, Daniel Assefa; draft 5 Ralph Lee

*Nota bene:* Images of this can be viewed at the University of Hamburg Betamasaheft site at <https://betamasaheft.eu/manuscripts/DimmaUnesco1004/viewer>

**Mic 1:01** ወኮነ ቃለ እግዚአብሔር ኀበ ሚክያስ ወልደ ሞራት በመዋዕለ ኢዮአታም ወአካዝ ወሕዝቅያስ ነገሥተ ይሁዳ ዘርእየ በእንተ ሰማርያ ወበእንተ ኢየሩሳሌም።

**Mic 1:02** ስምዑ አሕዛብ ወታጽምዕ ምድር ወኵሎሙ እለ ይነብሩ ውስቴታ ወይከውነክሙ እግዚአብሔር ሰማዕተክሙ እግዚአብሔርሰ ውስተ ቤተ መቅደሱ፤

**Mic 1:03** ናሁ እግዚአብሔር ይወፅእ እምቤቱ ወይወርድ ወይነብር መልዕልተ ምድር፤

**Mic 1:04** ወያንቀለቅሉ አድባር በታሕቱ ወይትመስዉ አውግር ከመ ሰምዕ ዘእምቅድመ ገጸ እሳት ወከመ ማይ ዘይውኅዝ እምአድባር፡

**Mic 1:05** (በተታልዎ ዝንቱ) ኵሉ ዘይከውን በእንተ ኃጢአቱ ለያዕቆብ ወበእንተ ጌጋዮሙ ለቤተ እስራኤል {ወ}ምንትኑ ኃጢአቱ ለያዕቆብ አኮኑ ሰማርያ ወምንትኑ ጌጋዮሙ ለቤተ ይሁዳ አኮኑ ኢየሩሳሌም፡

**Mic 1:06** ወእሬስያ ለሰማርያ ከመ ልገተ ዐቃቤ ቀምሕ በገዳም ወከመ ተክለ ወይን፤ ወእነሥቶ ለእበኒሃ ወአንሕሎ ወእነሥት መሠረታ።

**Mic 1:07** ወይሰበሩ ኵሉ ግልፎሃ ወያውዕዩ በእሳት ኵሎ ደነሳ፤ ወአጠፍእ ኵሎ ጣዖታ ምስለ ደነስ ዝሙታ ዘአስተጋብአቶ ለደነሰ {.}ማሐዛኒሃ ወተገበረት፤

**Mic 1:08** በእንተ ዝንቱ ትበኪ ወትላሑ ወተሐውር ዕራቃ ዘእንበለ አሣእን፤ ወትበኪ ከመ ከይሲ ወትላሑ ከመ አዋልዶ ሴርኖን።

**Mic 1:09** እስመ ጸንዓ መቅሠፍታ እስመ መጽአት፤ እስከ ይሁዳ ወበጽሐት እስከ አንቀጸ ሕዝብየ እስከ ኢየሩሳሌም።

**Mic 1:10** ኢትዘኃሩ ሰብአ ጌት ወኢትሕንጹ እለ ውስተ አቂም ቤተ ሐመደ ደዩ ውስተ ርእሱ ለኃሣርክሙ ኅልፊ፡

**Mic 1:11** እንተ ትነብሪ ሠናየ ውስተ አህጉርኪ ወኢትወፅኢ እንተ ትነብሪ ውስተ ሰናኦር፤ ወይበክዩ ምስሌኪ አብያት ዘጎርኪ ወይነሥኡ እምኔክሙ በመቅሠፍት ወበፃዕር፤

**Mic 1:12** እምይእዜሰ አልብኪ ሠ[ና]ይተ ንበሪ ሕምምተኪ።እስመ ወረደት እኪት እምኀበ እግዚአብሔር ላዕለ አናቅጸ ኢየሩሳሌም።

**Mic 1:13** ደምፀ ሰረገላ ወአፍራስ ላዕለ እንተ ትነብር ለኪሶ። መልአከ ኃጢአታ ይእቲ ለወለተ ጽዮን እስመ ላዕሌኪ ተረክበ ጣዖተ እስራኤል፡

**Mic 1:14** በእንተ ዘፈኖኪ ሐዋርያተ ውስተ ጌት። ከንቶ ኮኑ ወዐርቁ ዓብያተ መንግሥተ እስራኤል።

**Mic 1:15** ወይወስድዎሙ ለሰብአ ለኪሶ ኀበ መዋርስት ወይወርስዋ ኤላም ወያመጽኡ ክብራ ለወለተ ጽዮን፤

**Mic 1:16** ገምዒ ርእሰኪ ወተላጸዪ ላዕለ ደቂቅኪ ልሕድ። ወአርኅቢ ብርሃተኪ ከመ ንስር እስመ ፄወውዎሙ እምኀቤኪ።

**Mic 2:01** አሌሎሙ እስመ መከሩ ኃጢአተ ወገብሩ እኩየ በውስተ ምስካቦሙ፤ ወበአሐቲ ዕለት ፈጸምዋ። ወኢያነሥኡ እደዊሆሙ ኀበ እግዚአብሔር።

**Mic 2:02** ወፈተው ገራውሃ ወሔዱ አብያተ፤ ወተዓገሉ እጓለ ማውታ ወበርበርዎ ለብእሲ ምስለ ብእሲቱ። ወመሠጡ ብእሴ ምስለ ርስቱ፡

**Mic 2:03** በእንተ ዝንቱ ከመዝ ይቤ እግዚአብሔር ናሁ አነ እመክር እኩየ ላዕለ ዝንቱ ሕዝብ በዘኢያነሥኡ እንከ ክሳዶሙ ወኢየሐውሩ እንከ ርቱዓ ፍኖተ እስመ ታወግቦሙ ዕለት እኪት።

**Mic 2:04** ውእተ አሚረ ይሜስሉ ላዕሌክሙ ምሳሌ፤ ወታስቆቅው ሰቆቃወ፤ ወትብሉ ሐሰርነ ወሐርተምነ፤ ወይሰፍርዋ በሐብል ለምድረ ሕዝብየ፤ አልቦ ዘይከልእ ወዘያኃድግ፤ ወይትካፈሉ ገራውሂክሙ፤

**Mic 2:05** በእንተ ዝንቱ ኢትረክቢ ዘያዓውድ ለኪ ሐብሉ ዲበ መክፈልትኪ ውስተ ማኅበረ እግዚአብሔር፤

**Mic 2:06** ኢትብክዪ ወኢታንብዒ በእንተ ዝንቱ። እስመ ኢይኃድ(ት)ግ ኃሣርክሙ፡

**Mic 2:07** በእንተ ዘአምፅዑ ቤተ ያዕቆብ መንፈሰ እግዚአብሔር በዝንቱ ጌጋዮሙ፤ እንዘ ነገሩ ሠናይ በኀቤሁ፤ ወራትዓን የሐውሩ ቦቱ ወይሜልዑ ቅድመ፤

**Mic 2:08** ወሕዝብየሰ ተቃወምዋ ቅድሜሃ ለሰላሞሙ ወይጻረርዋ ወሰለብዎ ኵናቶ ወአኅደግዎ ትውክልቶ ወይቀጠቅጥዎ በውስተ ፀብዕ (ለመላእክተ)፡

**Mic 2:09** ወበበይነ ዝንቱ ይገድፍዎሙ {ለ}ሕዝብየ እምውስተ ትርሲተ አብያቲሆሙ ወይሰድድዎሙ እስመ እኩይ ምግባሮሙ ተንሥኡ አድባር እለ እምፍጥረተ ዓለም፤

**Mic 2:10** ወተንሥኡ ወሑሩ እስመ ኢኮነት እንቲአክሙ ዛቲ ዕረፍት፤ በእንተ ርኵሰክሙ ጠፋዕክሙ ወኀለቅሙ፤

**Mic 2:11** ወጐየይክሙ ዘአልቦ ዘይዴግነክሙ።{.}ጋኔን አቀመ ለከ ሐሰተ ወአውፃሕከ ሎቱ ወይነ ጼተሎ፤ ወይከውን በነፍኒፎሙ ለዝንቱ ሕዝብ፡

**Mic 2:12** ይትጋባእ ያዕቆብ ምስለ ኵሎሙ እለ ይጸንሑ እምጽንሖሙ ለተረፈ እስራኤል፤ ወእሬስያ ኅቡረ ለሚጠቶሙ ከመ አባግዕ ውስተ መጽብብ፤ ወከመ መርዔት ውስተ ምብያቲሁ ወይትባልሑ እምሰብእ፡

**Mic 2:13** በእንተ ቅትለቶሙ እንዘ ይትቃተሉ በቅድመ ገጾሙ ኃለፉ እምአናቅጽ። ወወፅኡ እንተ ውስቴታ ወሖረ ንጉሦሙ ቅድመ ገጾሙ ወእግዚአብሔር ይመርሆሙ።

**Mic 3:01** ወይብል ስምዑ ዘንተ መኳንንተ ቤተ ያዕቆብ ወተረፈ ቤተ እስራኤል፤ ኢኮነ ለክሙ አእምሮ ጥበብ ወፍትሕ፤

**Mic 3:02** እለ ትጸልኡ ሠናየ ወተኃሥሡ እኩየ፤ ወትመስጥዎሙ አምእስቲሆሙ እምላዕሌሆሙ፤ ወሥጋሆሙኒ እም ዲበ ውስተ አዕፅምቲሆሙ፤

**Mic 3:03** ወበከመ በልዑ ሥጋሆሙ ለሕዝብየ፤ ወአውፅኡ አምእስቲሆሙ እምላዕለ አዕፅምቲሆሙ ወገመዱ መሌሊቶሙ ከመ ሥጋ ውስተ ፅሕርት። ወከመ አባል ውስተ መቅጹት፡

**Mic 3:04** ቀዲሙ፤ ከማሁ ይጸርሑ ኀበ እግዚአብሔር ወኢይሰምዖሙ፤ ወይመይጥ ገጾ እምኔሆሙ ይእተ አሚረ፤ እስመ አሕሰሙ ገቢረ ላዕሌሆሙ።

**Mic 3:05** ከመዝ ይቤ እግዚአብሔር ላዕለ ነቢያት እለ ያስሕትዎሙ ለሕዝብየ፤ ወእለ ይነዝርዎሙ በስነኒሆሙ ወይሰብኩ ሎሙ ሰላመ ዘአልቦ ዘአዘዞሙ ወአንሥኡ ላዕሌሆሙ ቀትለ።

**Mic 3:06** በእንተ ዝንቱ ሌሊተ ይከውነክሙ ሰገልክሙ፤ ወ{.}ጽልመተ ይከውነክሙ ራእይክሙ፤ ወየዓርቦሙ ፀሐይ ለነቢያቲክሙ ወይጸልሞሙ መዓልት፤

**Mic 3:07** ወይትኃፈሩ ሐላምያነ ሕልመ ሐሰት፤ ወይሳለቅዎሙ ለሰብአ ሰገል ወየሐምይዎሙ ለኵሎሙ ወአልቦ ዘያጸምኦሙ፡

**Mic 3:08** እንከ ለእመ አነ ኢመላእኩ {……..(‹ኃይለ መንፈሰ እግ)}ዚአብሔር ኃይለ ወፍትሐ ከመ ይንግርዎ ለያዕቆብ ኃጢአቶ ወለእስራኤል ጌጋዮሙ።

**Mic 3:09** ስምዑ ዘንተ መኳንንተ ቤተ ያዕቆብ ወተረፈ ቤተ እስራኤል እለ ታስቆርርዋ ለጽድቅ ወትገፈትዕዋ ለርትዕ፤

**Mic 3:10** ወእለ ተሐንጽዋ ለጽዮን በደም ወለኢየሩሳሌም በዓመፃ፤

**Mic 3:11** መኳንንቲሃ በሕልያን ይኴንኑ። ወካህናቲሃኒ በዓስብ ያወሥኡ፤ ወነቢያቲሃኒ በወርቅ ያሰግሉ፤ ወላዕለ እግዚአብሔር ያሰምኩ ወይብሉ አኮኑ እግዚአብሔር ምስሌነ። ወኢይረክበነ እኩይ።

**Mic 3:12** (በእንተ ዝንቱ) በበይነ ዚአክሙ የሐርስዋ ለጽዮን ከመ ገራህት፤ ወትከውን ኢየሩሳሌም ከመ ልገተ ዓቃቤ ቀምሕ ወደብረ ቤቱሂ ከመ ገዳም።

**Mic 4:01** ወይከውን በደኃሪ መዋዕል ያስተርኢ ቤተ እግዚአብሔር ድልወ ውስተ አርእስተ አድባር ወይትሌዓል መልዕልተ አውግር፤ ወይረውፁ አሕዛብ ኀቤሁ፡

**Mic 4:02** ወየሐውሩ ብዙኃን ወይብሉ ንዑ ንዕርግ ደብረ እግዚአብሔር ወውስተ ቤተ አምላከ ያዕቆብ፡ያርእዩነ ፍኖቶ ወንሖር በአሠሩ። እስመ እምጽዮን ይወፅእ ሕግ፤ ወቃለ እግዚአብሔር እምኢየሩሳሌም፡

**Mic 4:03** ወይኴንን በማእከለ ብዙኃን አሕዛብ፤ ወይዛለፎሙ ለአሕዛብ ጽኑዓን እስከ ነዋኅ አድባር ወብሔር። ወይመትሩ ኵያንዊሆሙ ለማኅረስ። ወአስይፍቲሆሙ ለማዕፀድ ወኢያነሥኡ ኵናተ፤ ሕዝብ ላዕለ ሕዝብ ወኢይትሜሃሩ ቀትለ።

**Mic 4:04** ወየዓርፉ ኵሎሙ ታሕተ ወይኖሙ ወታሕተ በለሶሙ፤ ወአልቦ ዘይጌርሞሙ፤ እስመ አፉሁ ለእግዚአብሔር ነበበ ከመዝ ዘኵሎ ይመልክ።

**Mic 4:05** እስመ ኵሎሙ አሕዛብ የሐውሩ በፍኖቶሙ፤ ወንሕነሰ ነሐውር በስመ እግዚአብሔር አምላክነ ለዓለም፤ ወዓዲ።

**Mic 4:06** ይእተ አሚረ ይቤ እግዚአብሔር አስተጋብአ ለዝሩት። ወእትዌከፋ ለግድፍት ለእንተ አርኃቅዋ፤

**Mic 4:07** ወእሬስያ ለዝሩት ትርፍተ። ወለግድፍት ሕዝበ ፅንዕተ፤ ወይነግሥ ሎሙ እግዚአብሔር በደብረ ጽዮን እምይእዜ እስከ ለዓለም።

**Mic 4:08** ወአንቲሂ ማኅፈደ ኖሎት ከመ ፀበል ትከውኒ፤ ወትመጽእ ወለተ ባቢሎን ውስቴትኪ፤ ወትቀድም መዊአ ቀዳሚት መንግሥት፤ ወለተ ባቢሎን እምኢየሩሳሌም።

**Mic 4:09** ወይእዜኒ ለምንት መከርኪ እኩየ ንጉሥኑ አልብኪ፤ ጠፍአኑ ልብኪ ከመ የአኀዝኪ ማኅምም ከመ እንተ ትወልድ፤

**Mic 4:10** ሐመምኪሂ ወተፅዕርኪ እንከ ወለተ ጽዮን ከመ እንተ ትወልድ። እስመ ናሁ ይእዜ ትወፅኢ እምነ ሀገር ወተኃድሪ ውስተ ገዳም፤ ወትበጽሒ እስከ ባቢሎን። ወበህየ ያድኅነኪ፤ ወበህየ ያነግፈኪ እግዚአብሔር አምላክኪ እምእደ ፀርኪ፤

**Mic 4:11** ወናሁ ይእዜ ይትጋብኡ ብዙኃን አሕዛብ ላዕሌኪ እለ ይብሉ ንትፈሣሕ ላዕሌኪ፤ ወይርአያኪ አዕይንቲነ ጽዮን፤

**Mic 4:12** ወእሙንቱሰ ኢያእመሩ ዘመከረ እግዚአብሔር ወኢያእመሩ ዘሀለየ እስመ አስተጋብኦሙ ከመ ከላስስት ውስተ አውደ እክል።

**Mic 4:13** ተንሥኢ አኪዲዮሙ ወለተ ጽዮን፤ እስመ እሬስዮ ዘኀፂን ለሰረገላኪ ወእሬስዮ ዘብርት ለመንኰራኵርኪ፤ ወታደቅቂዮሙ ለብዙኃን አሕዛብ ወተኃርሚዮሙ ለእግዚአብሔር በኵሉ ምድር።

**Mic 4:14** ናሁ ይእዜ የአግትዋ ለወለተ ጽዮን ወየሐፅርዋ በበትር ይዘብጡክሙ መላትሒክሙ ሕዝበ እስራኤል።

**Mic 5:01** ወአንቲኒ ቤተ ልሔም ምድረ ኤፍራታ ውሕድ አንቲ፤ ከመ ትኩኒ ውስተ አ(እላፈ ይሁዳ) እስመ) {እምኔኪ}› እምኔኪ ይወፅእ ንጉሠ እስራኤል፤ ወፍናዊሁኒ ዘእምፍጥረተ ዓለም።

**Mic 5:02** በእንተ ዝንቱ ትሁቦሙ እስከ ጊዜ ትውልደ ትውልድ፤ ወእለ ተርፉ አኃዊሆሙ ይትመየጡ ኀበ ደቂቀ እስራኤል፤

**Mic 5:03** ወይቀውም ወይ{..(ርዒ)} መርዔቶ በኃይሉ እግዚአብሔር፤ ወእግዚአብሔር አምላኮሙ ይሄሉ ምስሌሆሙ፤ እስመ ናሁ ይእዜ ያዐብዩ አጽናፈ ምድር፤

**Mic 5:04** ወትከውን ዛቲ ሰላም አመ ወፅኡ ፋርስ ውስተ ምድርክሙ ወአመ ዓርጉ ውስተ ብሔርክሙ፡ወይትነሥኡ ፯ኖሎት ላዕሌሁ ወ፰ሠራዊት፤

**Mic 5:05** ወይሬእይዎ ለአሶር በኵናት ወለምድረ ናምሩድ በውስተ ኅዝአቱ፤ ወትድኅኑ እምነ አሶር፤ አመ መጽአ ውስተ ብሔርክሙ ወአመ ዓርገ ውስተ አድባሪክሙ።

**Mic 5:06** ወይከውን ተረፈ ያዕቆብ ውስተ አሕዛብ በማእከለ ብዙኅ ሕዝብ ከመ ጠል ዘይወርድ እምኀበ እግዚአብሔር፤ ወከመ አባግዕ፤ ውስተ ተሐግ (ወከመ ዝናም ውስተ ሣዕር) ወኢይትመየጥ ፩እም ውስተ ደቂቀ እጓለ እመሕያው፤

**Mic 5:07** ወይከውን ተረፈ ያዕቆብ ማእከለ ብዙኃን አሕዛብ ከመ አንበሳ ውስተ እንስሳ በገዳም ወከመ እጓለ አንበሳ ውስተ መርዔተ አባግዕ ከመ ሶበ ይመጽእ ወይሰርር ወይመሥጥ፤ ወአልቦ ዘያነግፎ።

**Mic 5:08** ከማሁ ይትሌዓል እዴከ ዲበ እለ ይሳቅዩከ፤ ወይሴረው ኵሎሙ ፀርከ፤

**Mic 5:09** ወይከውን ይእተ አሚረ ይቤ እግዚአብሔር እሴርዎን ለአፍራሲከ በማእከሌከ፤ ወአጠፍእ ሰረገላከ፡

**Mic 5:10** ወአህጉሪከ፤ ወአንህል ኵሎ አጽዋኒከ።

**Mic 5:11** ወእሥዕር ኵሎ ሥራያቲከ እምእደዊከ ወአልቦ ዘይትዋሣእ ለከ፡

**Mic 5:12** ወእሤሩ ግልፎከ ወምስለከ እማእከሌከ ከመ ኢትስግድ እንከ ለግብረ እደዊከ፤

**Mic 5:13** ወእገዝም ምኅራማቲከ እማእከሌከ፤ ወአጠፍኦን ለአህጉሪከ።

**Mic 5:14** ወእገብር በቀለ ውስተ አሕዛብ በመዓትየ ወበመቅሠፍትየ እስመ ኢሰምዑኒ።

**Mic 6:01** ስምዑ አድባር ቃለ እግዚአብሔር ዘይቤ እግዚእ ተንሥእ ተዋቀሦሙ ለአድባር፤ ወይስምዑ አውግር ቃለከ።

**Mic 6:02** ስምዑ አድባር ቅስተ እግዚአብሔር፤ ወቈላተ መሠረተ ምድርኒ እስመ ይትዋቀሦሙ እግዚአብሔር ለሕዝቡ። ወይዛለፎሙ ለእስራኤል፡

**Mic 6:03** እንዘ ይብል፤ ሕዝብየ ምንተ ረሰይኩከ ወምንተ አተከዝኩከ፤ ወምንተ አፅሐብኩከ ንግረኒ፤

**Mic 6:04** ናሁ አውፃእኩከ እምድረ ግብጽ ወባላህኩከ እምቤተ ቅኔ ወፈነውኩ ቅድሜከ ሙሴሃ ወአሮን ወማርያሃ።

**Mic 6:05** ተዘከር ሕዝብየ ዘመከረ ላዕሌከ ንጉሠ ሞአብ። ወምንተ አውሥኦ ለበለዓም ወልደ ቤዖር እምነ ሰጢም እስከ ገልገላ፤ ከመ ይትዓወቅ ጽድቁ ለእግዚአብሔር ወለእመ ይቤለከ፡

**Mic 6:06** በምንትኬ እንጋ እረክቦ ለእግዚአብሔር ወእትዌከፎ ለአምላኪየ ልዑል። እረክቦኑ ለእግዚአብሔር እንጋ በመሥዋዕተ አልህምት ዘዓመት፡

**Mic 6:07** ወይትዌከፍኑ በእልፍ አባግዕ። ወእመ አኮ በአእላፍ ሐራጊት ስቡሐን። ወእመ አኮ በበኵርየ በፍሬ ከርሥየ በእንተ ኃጢአተ ነፍስየ።

**Mic 6:08** ወእመቦ ዘይቤለከ በምንትኑ እንጋ እረክቦ ለእግዚአብሔር። በሎ ምንተ ይፈቅድ እምኔከ ዘእንበለ ከመ ትግበር ጽድቀ ወታፍቅር ምጽዋተ ወትኩን ጥቡዓ ከመ ትትልዎ ለእግዚአብሔር አምላክከ፤

**Mic 6:09** ወቃለ እግዚአብሔር ትሰሚ በሀገርከ ወትፍራህ ስሞ እስመ ያድኅኖሙ ለእለ ይፈርሁ ስሞ። ስማዕ ሕዝብየ መኑ ይሬሲ እሳተ፡

**Mic 6:10** ውስተ ቤተ ዓማፅያን ዘእግዚአብሔር ኢገብረ፡

**Mic 6:11** እለ ይዘግቡ ዓመፃ ወቊናማተ መዳልወ ተምያን፤

**Mic 6:12** እለ መልዕዎ ለብዕሎሙ በዐመፃ። ወእለሂ ይነብሩ ወስቴታ ሐሰተ ይትናገሩ ወልሳኖሙኒ ዘጕሕሉት ውስተ አፉሆሙ።

**Mic 6:13** ወአነሂ እእኅዝ እቅትልኪ ወአጥፍእኪ በእንተ ኃጢአትኪ፤

**Mic 6:14** ትበልዒ ወኢትጸግቢ። ወይጸልመኪ ብርሃንኪ። ትመውቲ ወኢተሐይዊ። ወኵሎሙ እለ ድኅኑ እምኵናት ይወድቁ በረኃብ።

**Mic 6:15** ትዘርኢ ወኢተአርሪ፤ ትተክሊ ወይነ ወኢትቀስሚ፤ ትተክሊ ዘይተ ወኢትትቀብዒ ቅብዓ፤ ወይማስን ሥርዓቶሙ ለሕዝብየ፤

**Mic 6:16** አቀብኪ ሕጎ ለዘንበሪ፤ ወኵሎሙ ምግባረ ቤተ አክአብ። ወሖርኪ በምግባሮሙ ከመ ያብእኪ ውስተ ሙስና ወለእለሂ ይነብሩ {ውስተ} ውስቴትኪ ኃሣር ወፅእለተ አሕዛብ ይረክቦሙ።

**Mic 7:01** አሌ ሊተ እስመ ኮንኩ ከመ ዘያስተጋብእ ሰዊተ ወከመ ተቅራም ድኅረ ማእረር ወአልቦ አስካለ ዘይበልዑ አሌ ሎሙ፡

**Mic 7:02** እስመ ኃልቀ ኄር እምድር ወአልቦ ሰብእ ዘያረትዕ። ኵሉ ይኤምፅ ወኵሉ ያጠውቅ ቢጾ ወያመነድብ፡

**Mic 7:03** ወያነሥኡ እደዊሆሙ ለእከይ። መልአክኒ ይስእል ወመኰንንኒ ይየውሕ ከመ ይርከብ ፍትወተ ነፍሱ። ወአጠፍኦ፡

**Mic 7:04** ለበረከቶሙ ከመ ፃፄ ዘይበልዕ ወየዓርግ ዲበ ንዋይ በዕለተ ጽልመት። አሌ ለኪ በጽሐኪ ፍዳኪ ዘይእዜ ይበጽሖሙ ገዓር።

**Mic 7:05** ኢትትአመንዎሙ እንከ ለአዕርክቲክሙ፤ ወኢትትወከልዎሙ ለመላእክት፤ ወእምብእሲትከ ዘውስተ ሕፅንከ ተዓቀብ ከመ ትዕበያ፤

**Mic 7:06** እስመ ወልድኒ ያኃሥር አባሁ፤ ወወለትኒ ትትነሣእ ዲበ እማ፤ ወመርዓትኒ ዲበ ሐማታ፤ ወኵሉ ሰብአ ቤቱ ይፃረሮ ለሰብእ፤

**Mic 7:07** ወአንሰ ዲበ እግዚአብሔር አዐርፍ፤ ወእሴፈዎ ለአምላኪየ ወመድኃንየ፤ ወይሰምዓኒ አምላኪየ፤

**Mic 7:08** ወኢይከውን ስላተ ጸላእየ። ወእመኒ ድኅፅኩ እትነሣእ፤ ወእመኒ ነበርኩ ወስተ ጽልመት እግዚአብሔር ያበርህ ሊተ።

**Mic 7:09** ተግሣጸ እግዚአብሔር አንሰ ተዓገሥኩ እስመ አበስኩ ሎቱ። እስከ ያጸድቀኒ ፍትሕየ፤ ወይገብር ሊተ ቅስትየ። ወያገብአኒ ውስተ ብርሃን፤ ወእሬእያ ለጽድቁ፡

**Mic 7:10** ወትሬእያ ጸላእትየ ወትለብስ ኃፍረተ እንተ ትብለኒ አይቴ ውእቱ እግዚአብሔር አምላክከ፤ ወይሬእያሃ አዕይንትየ ይእዜ ትከውን ከመ ጽንጉን ዘውስተ ፍኖት ዘይከይዱ፡

**Mic 7:11** ወታጠፍአኪ ይእቲ ዕለት ወትማስን ሕግኪ ይእተ ዕለተ።

**Mic 7:12** ወይትዓፀዋ አህጉርኪ ወይትካፈልዎን ፋርስ ለአህጉርኪ ፅኑዓት። እምጢሮስ እስከ ፈለገ ሶርያ። ወእምባሕር እስከ ባሕር፤ ወእምአድባር እስከ አድባር፡

**Mic 7:13** ወትማስን ምድር ምስለ ኵሉ ዘይነብሩ በእንተ እከየ ምግባሮሙ፡

**Mic 7:14** ረአይ ሕዝበከ በበትርከ ወነገደ አባግዓ ርስትከ፤ ወይኅድሩ ባሕቲቶሙ፤ ወይትረዓዩ በውስተ ኦም በማእከለ ቀርሜሎስ ዘባሳን ወገለአድ፤ በከመ መዋዕለ ዓለም፡

**Mic 7:15** ወበከመ መዋዕል ዘአመ ዓርጉ እምግብጽ፤ ወትሬእዩ መንክረ።

**Mic 7:16** ወይሬእዩ አሕዛብ ወይትኃፈሩ በኵሉ ኃይሎሙ፤ ወይወድዩ እዴሆሙ ዲበ አፉሆሙ ወይጠፍሑ እደዊሆሙ ወይጠይኡ እዘኒሆሙ፤

**Mic 7:17** ወይልሕሱ መሬተ ከመ አርዌ ምድር፤ ወይቀምሑ ሐመደ፤ ወይትከወሱ በውስተ ማዕገቶሙ፤ ወይደነግጹ እምእግዚአብሔር አምላክነ ወየአወይዉ ወይፈርሁ እምኔሁ፤

**Mic 7:18** መኑ አምላክ ከማከ ዘያአትት ኃጢአተ ወይትአዩ አበሳሆሙ ለርስቱ ለእለ ረኵሱ ወእለ ተርፉ፤ ወኢያጸንዕ ስምዓ መዓቱ እስመ ፈቃዴ ምሕረት ውእቱ።

**Mic 7:19** ይትመየጠነ ወይሣሃለነ ወያሰጥሞን ለኃጣውኢነ ወይዌርዎ ውስተ ቀላየ ባሕር ለአበሳነ፤

**Mic 7:20** ወትሁቦ ጽድቀ ለያዕቆብ ወሣህለ ለአብርሃም በከመ መሐልከ ለአበዊነ በመዋዕለ ትካት። ተፈጸመ ዘሚክያስ።